**Vizito į Estiją rezultatAI**

**Vizito tikslas** – siekis susipažinti su Estijos gerąja patirtimi formuojant ir įgyvendinant kultūros politiką, ypač etninės kultūros ir mėgėjų meno srityse.

**Lietuvai atstovavo**: Lietuvos Respublikos Seimo laikinosios Etninės kultūros grupės vadovas, Kultūros komiteto narys Robertas Šarknickas, Etninės kultūros globos tarybos pirmininkė Dalia Urbanavičienė ir pirmininkės pavaduotojas Jonas Rudzinskas, Lietuvos nacionalinio kultūros centro direktorius Saulius Liausa ir direktoriaus pavaduotoja Vida Šatkauskienė.

**Balandžio 8 d.** **apsilankyta** Estijos Kultūros ministerijoje ir Kultūros rėmimo fonde, susitikta su ilgamečiu Kultūros ministerijos patarėju liaudies kultūros klausimais Eino Pedaniku, Estijos Kultūros rėmimo fondo pirmininke Kertu Saks, Estijos liaudies kultūros centro direktoriumi Kalle Visteriu ir šio centro Nematerialaus kultūros paveldo skyriaus vedėja Leelo Isidora Viita.

Susitikimo metu buvo išklausyti **pranešimai**:

* K. Saks išsamiai pristatė Estijos Kultūros rėmimo fondo veiklą, struktūrą ir skiriamas lėšas atskiroms kultūros sritims bei regionams, ypatingą dėmesį skirdama folkloro srities rėmimui;
* E. Pedanikas aptarė bendrąsias kultūros politikos gaires Estijoje, pristatė Kultūros ministerijos programas, skirtas folkloro rėmimui, paramą folkloro asociacijoms ir organizacijų tinklui regionuose, Dainų švenčių fondo veiklą, Estijos liaudies kultūros centro veiklą ir atskiras jo programas;
* L. I. Viita išsamiau papasakojo apie Estijos liaudies kultūros centro programas bei apie UNESCO Nematerialaus kultūros paveldo apsaugos konvencijos įgyvendinimą Estijoje.

**Estijos kultūros politikos bendrieji bruožai**

**Estija neturi specialių įstatymų**, reglamentuojančių bendrąją kultūrą ar etninę kultūrą, kultūros centrus, Dainų šventes, nematerialaus kultūros paveldo apsaugą. Įstatymai skirti tik KRF, Nacionaliniam radijui ir televizijai, materialaus kultūros paveldo apsaugai ir bibliotekoms.

Tačiau kultūros politika **veikia pagal nusistatytas taisykles**. Svarbiausias dokumentas – ***Bendrieji kultūros politikos principai iki 2020 m.*** (angl. *The general principles of the cultural policy up to 2020*), kurį patvirtino Estijos parlamentas 2014 m. Šio dokumento įžangoje teigiama, kad nacionalinė kultūros politika grindžiama Estijos Konstitucijos siekiu užtikrinti Estijos tautos, kalbos ir kultūros tęstinumo išsaugojimą. Atskiruose skyriuose švardyti prioritetai šiose srityse:

* Architektūra
* Dizainas
* Scenos menai
* Filmų kūryba
* Muzika
* Literatūra ir leidyba
* Vizualiniai menai
* Kultūrinė žurnalistika ir medijos (čia daug dėmesio skiriama Estijos visuomeniam transliuotojui)
* Kultūrinė įvairovė
* Paveldo apsauga
* Muziejai
* Bibliotekos
* Liaudies kultūra (angl. *Folk culture*)

Estijos Kultūros ministerija **rengia strategiją „Kultūra 2030“**, be to, ruošia **Kultūros ministerijos plėtros planą 2019**–**2022**, kuriame bus įvardytos atskirų ministerijos darbuotojų teikiamos paslaugos (pvz., kultūros politikos formavimas ir įgyvendinimas).

**Valstybės kultūros politiką folkloro srityje** (prie jo priskiriamas ir mėgėjų menas) **įgyvendinančios svarbiausios institucijos**:

* Kultūros ministerija
* Kultūros rėmimo fondas
* Dainų švenčių fondas
* Estijos liaudies kultūros centras
* Pagrindinės asociacijos
* Savivaldybės ir organizacijų tinklas regionuose

**Kultūros ministerija**

**Pagal** *Bendrųjų kultūros politikos principų* 7 punktą*,*  Kultūros ministerija finansuoja nuolatinę veiklą valstybės remiamose institucijose ir ilgos trukmės veiklą, kuri svarbi nacionalinei kultūrai.

KM **finansuoja atmintinus metus**, skirdama **dotacijas organizacijoms**, pvz., 200 tūkst. Eur.

KM turi **atskiras programas:**

* Užsienio estų kultūra (skiria 650 tūkst. Eur)
* Estijos kultūra pasaulyje (deleguoja ir folkloro srities atstovus į užsienį)
* Kultūros paveldas
* Ir kt...

**Vidutinis kultūros darbuotojų atlyginimas siekia 1450 Eur** (su mokesčiais)

**Kultūros rėmimo fondas**

**Fondas įkurtas 1925 m.** (tvirtino Valstybinė asamblėja). Jis buvo **atkurtas 1994 m.** priėmus Estijos kultūros rėmimo fondo įstatymą. Fondo paskirtis – suteikti papildomą paramą vadovaujantis atskirų sričių ekspertų sprendimais (Kultūros politikos principų 7 punktas).

**Fondo funkcija yra teikti paramą:**

* projektams, kurie skatina, pristato ir populiarina menus ir sportą, menininkų asociacijas, taip pat su kultūra ir sportu susijusiems tyrimams, siekiant tolesnės plėtros menų, etninės (angl. *folk*) kultūros, fizinio pasirengimo ir sporto plėtros srityse;
* žymiems meno ir sporto veikėjams, šeimoms po jų mirties;
* talentingiems kultūros ir sporto sričių atstovams. skatinant jų asmeninį tobulėjimą;
* mirusių meno ir sporto veikėjų atminimui įamžinti;
* nacionalinės reikšmės kultūrinės paskirties pastatams statyti ir renovuoti.

**Fondo lėšas sudaro**:

* 3,5 % nuo alkoholio ir tabako akcizo;
* 47,8 % nuo azartinių žaidimų mokesčių;
* turtas, testamentu paliktas Fondui;
* įplaukos iš Fondo investicijų.

Fondas gali pervesti savo lėšų likutį į kitus metus.

**Dabar Fondo sąmata – 29 849 170 Eur**. Iš jų **10 mln.** Eur tenka investiciniams projektams.

**Likusieji 19 849 170 Eur** skiriami:

* 75 % atskirų 8 sričių fondams – iš viso 14,768 tūkst. Eur;
* 25 % regioniniam modeliui (15 regionų) – iš viso 4,683 tūkst. Eur;

**8-ių sričių atskiri fondai turi savo kvotą** (jos dydis kiekvienai sričiai sudaro po 10–17 % nuo bendros visoms sritims skiriamos sumos, žr. skliaustuose 2012 m. duomenis):

* literatūros (12,5 %)
* muzikos (16,8 %)
* vizualinio ir taikomojo menų (15,0 %)
* architektūros (10,4 %)
* teatro meno
* audiovizualinio meno (16,1 %)
* fizinio pasirengimo ir sporto (14.1 %)
* liaudies (angl. *folk*) kultūros (15,1 %)

**Srities fondo ekspertų grupę sudaro septyni** aktyvūs tam tikros kultūros srities atstovai, deleguoti savo srities organizacijų 2 metų kadencijai (tas pats asmuo gali eiti šias pareigas ne daugiau nei dvi kadencijas iš eilės). Srities fondas turi savo vadovą. Kiekvienos srities fondas siūlo po vieną atstovą į Fondo tarybą.

**Regioninis modelis apima 15 regioninių ekspertų grupių**. Kiekvieną grupę **sudaro penki** aktyvūs veikėjai savo regione, deleguoti regiono organizacijų 2 metų kadencijai (tas pats asmuo gali eiti šias pareigas ne daugiau nei dvi kadencijas iš eilės). Kiekvieno regiono grupė turi savo vadovą.

Kiekvienam regionui tenka po 4,6–7,7 % nuo bendros visiems regionams skiriamos sumos.

**Kultūros rėmimo fondui vadovauja 11 narių valdančioji taryba**, įskaitant jai pirmininkaujantį Kultūros ministrą, Kultūros ministerijos atstovą, Finansų ministerijos atstovą ir 8 narius, atstovaujančius kiekvienai sričiai. Valdančiosios tarybos kadencija – 2 metai. Tarybos atstovų narystė turi būti patvirtinta Estijos Respublikos Vyriausybės.

**Kultūros rėmimo fondo veiklą koordinuoja Pirmininkas,** valdančiosios Tarybos skiriamas ketverių metų kadencijai. **Administraciją sudaro:** 13 darbuotojų – sritims, 15 darbuotojų – regionams, kuriuose jie ir dirba.

**Fondas priima paraiškas 4 kartus per metus –** vasarį, gegužę, rugpjūtį ir lapkritį. Paraiškos forma labai paprasta, pildoma internetu. Paraiškas gali teikti tiek juridiniai, tiek fiziniai asmenys, taip pat ir nacionalinės institucijos, net užsienio organizacijos ar asmenys. Viską sprendžia ekspertai.

**Kasmet Fondas gauna apie 16 000 paraiškų, iš jų finansuoja 11 000 projektų** (68,75 proc. paraiškų). Visi srities ar regiono ekspertai vertina visas paraiškas, pateiktas tai sričiai ar regionui.

**Visus sprendimus kievienoje grupėje savarankiškai priima ekspertai**, kurie vadovaujasi tik savo Statutu, bet ne iš anksto nustatytomis paramos skirstymo gairėmis. Papildomų ekspertų prireikia tik tuomet, jei tos srities ekspertų nėra grupėje. Tarp ekspertų nėra jokių tarptautinių vertintojų.

**Ekspertų darbas apmokamas** iš tai sričiai ar regionui skirtų lėšų, skiriant kiekvienam po 800 Eur ketvirčiui (iš viso 3200 Eur per metus). Iš viso yra 185 ekspertai (56 – srityse, 75 – regionuose), taigi iš sričių bloko ekspertams per metus sumokama apie 179 tūkst. Eur, o iš regionų bloko – apie 240 tūkst. Eur (bendra suma sudaro apie 2 % nuo bendros sričių ir regionų fondų sumos).

**Dainų švenčių fondas**

Dainų švenčių fondas gauna iš biudžeto **1 mln. Eur kolektyvams finansuoti** (iš viso 1300 kolektyvų, kiekvienas gauna apie 350 Eur), dar **Fondui administruoti – 400 tūkst. Eur**.

Papildomai pačios **Dainų šventės biudžetas sudaro 3 065 tūkst. Eur**.

**Estijos liaudies kultūros centras** (*Estonian Folk Culture Center*)

Centras veikia kaip pagrindinė folkloro srities (apimant etninę kultūrą ir mėgėjų meną) agentūra, turinti kompetenciją. **Centrui administruoti skiriama 883 738 Eur**. Be to, KM deleguoja Centrui lėšas iš biudžeto atskiroms **programoms, iš viso 1 165 230 Eur**

Centras turi **7 programas, skirtas regionams** – **„Kultūrinės erdvės“** (angl. *Cultural spaces‘ programmes*), kurioms skiriama 488 tūkst. Eur dotacija iš biudžeto (patenka lėšos nuo 2018 m. pakeitus Azartinių žaidimų įstatymą). Tai atskiros programos (Seto; Kihnu; Salų programa; Mulgi; Voru; Rusų sentikių; Viru). Per šias programas labai plėtojamas kultūrinis turizmas (pvz., Pirties dienos).

Dar turi kitas **8 programas**:

* Tautinio kostiumo (32 tūkst. Eur)
* Regioninei veiklai (188 tūkst. Eur)
* NVO – pagrindinėms asociacijoms remti (322 tūkst. Eur)
* Folkloro festivalių (26 tūkst. Eur)
* Teatro programa (158 tūkst. Eur)
* Nematerialaus kultūros paveldo sąvado sudarymas
* Liaudies kultūros mentorystės programa

Pagal 2016 m. statistiką **Centras kuravo iš viso 89 968 asmenis**, nuolatos dalyvaujančius kolektyvuose (choruose, liaudies šokių grupėse, mėgėjų teatruose, amatininkų grupėse, kapelose, folkloro srityje ir liaudies muzikos srityje)

.

**Folkloro srities pagrindinės asociacijos**

Prie *folk* kultūros priskiriamos šios pagrindinės asociacijos:

* Estijos chorų asociacija
* Estijos liaudies šokio ir liaudies muzikos asociacija
* Estijos liaudies meno ir amatų sąjunga
* Estijos folkloro taryba
* Estijos mėgėjų teatrų asociacija
* Estijos kultūrinių draugijų sąjunga
* Estijos kultūros centrų asociacija

**Savivaldybės ir organizacijų tinklas regionuose**

Savivaldybės **skiria apie 10 proc. lėšų kultūrai** savo biudžetuose.

Vidutinis kultūros darbuotojų **savivaldybėse atlyginimas mažesnis ir siekia 1200**–**1300 Eur** (su mokesčiais).